Perussuomalaisten puheenjohtajan Timo Soinin mukaan puolueen ohdakkeisesti sujunut hallitustaival ei ole yllätys. Hän kommentoi asiaa vappukannanotossaan.

– So What? Kuka odotti jotakin muuta? Jos haluaa helppoa elämää, ei pidä mennä politiikkaan tai olla ainakaan puolueen puheenjohtaja, hän kirjoittaa.

– Vaaleja tulee ja vaaleja menee. Ei elämä niihin lopu. Politiikassa pitää olla rohkea ja yrittää. Tämä testi perussuomalaisten on kestettävä.

Soinin mukaan nykyinen hallitus on kuitenkin parempi kuin entinen, koska talous kasvaa ja työllisyys paranee.

– Edellisen hallituksen aikana tuli 100 000 työtöntä lisää. Tämä tosiasia ei punavihreillä puheilla muuksi muutu.